Met Instagram bou 19-jarige ŉ oefenklere-rykDeur Megan van Wyngaardt Helé Wansbury en haar seuntjie Zayn. Die 19-jarige Helé Wansbury is ŉ entrepreneur van Kaapstad wat besig is om ŉ sakeryk met oefenklere te bou. Nietemin was haar pad nie sonder struikelblokke nie. In haar matriekjaar het dié seniorkomiteelid, eerste prinses in haar skool se skoonheidskompetisie en eerste span 400-meter hekkiesatleet swanger geword, maar dit het nie haar drome vernietig nie. “Dit was ŉ groot skok, maar ek dink omdat ek dadelik vir almal vertel het, het dit alle skinderstories in die kiem gesmoor.” Sy het begin met tuisonderrig, omdat die eerste drie maande van haar swangerskap bitter moeilik was as gevolg van naarheid. “Baie keer as ek daaraan terugdink, weet ek nie hoe ek dit gedoen het nie. Maar ek wou skool klaarmaak en ek het elke dag gevat soos dit kom. Die laagtepunt was dat ek my matriekafskeid moes mis.” Dié langhaar blondine met kuiltjies in haar wange, toe van Kimberley in die Noord-Kaap, het in plaas van in sak en as sit toe met Fitbury Clothing begin. “Ek het 27 kg opgetel tydens my swangerskap en wou weer die gewig verloor, maar ek kon nêrens oefenklere kry wat my reg gepas het of in my smaak geval het nie.” En dit is waar die hele storie begin het. Helé Wansbury Om Helé te kry om ŉ tydjie af te knyp vir ŉ onderhoud was ŉ uitdaging. Dis te verstane. As eienaar van Fitbury Clothing, ŉ Instagram-rekening met 23 500 volgelinge, model, rolmodel én enkelmamma van haar eenjarige seuntjie, Zayn, is haar hande vol en haar tyd min. Tog is moederskap vir haar die grootste seën. “Ek glo nie ouderdom maak ŉ verskil aan die soort ouer wat jy is nie. Maak nie saak watter tyd van jou lewe jy ŉ kind kry nie. Ek glo wel dat jy finansieel vir jou kinders moet kan sorg. As ek nie swanger geword het nie, het ek nooit met Fitbury begin nie.” Helé sou na skool eers vir haar pa gaan werk het, maar toe byt die kreatiwiteitsgogga haar en wou sy haar eie handelsnaam begin. “Ek is nie iemand wat heeldag in ŉ kantoor kan sit nie, ek wil met mense werk, kreatief wees, goed met my hande doen. Selfs die aanlegtoetse het my in dié rigting gewys. ŉ Vriendin in my kerk het eendag na my toe gekom en hoewel ek vir niemand in daardie stadium van my sakeplanne met ŉ klerereeks vertel het nie, het sy gesê dat ek voort moet gaan met my planne, want sy het ŉ visioen daaroor gehad.” Helé het onmiddellik uit haar administratiewe pos by ŉ rekenmeester bedank en alles tot haar beskikking in Fitbury ingeploeg. Om die onderneming op die been te kry, het Helé aanvanklik finansiering van haar ouers ontvang, ŉ enkele, nie-hernieubare bedrag. “Ek móés ’n sukses van die besigheid maak,” sê sy. Helé Wansbury Sy het ŉ fabriek in Kimberley begin wat sy ook self bestuur het en al die nodige tekstiel-toerusting aangekoop. In die Kaap doen sy tans ook self al die snywerk, kleremaak en aanpassings. “Mense sukkel maar om iemand so jonk ernstig te neem, maar ek word nie maklik deur iets onder gekry nie. Ek moes leer om kwaai te wees en mense het my begin respekteer. Jy moet weet waarvoor jy staan; jy moet besef dat kinderspeletjies verby is. Jy kan nie laat slaap nie en jy moet aande laat werk om sperdatums te haal. Om ŉ handelsnaam te bou is nie maklik nie. Al my inkomste wat ek maak, ploeg ek net so weer terug in my onderneming.” Helé glo dat Instagram ook ŉ groot rol in haar sukses speel. Selfs die onderhoud is via Instagram gevoer. “Instagram is die toekoms van die sakebedryf. Ek probeer ook om voorbeeldig te wees vir die jong mense wat my volg, deur om ŉ gesonde leefstyl te bevorder.” Vir mense wat in haar sakevoetstappe wil volg, gee Helé die raad: “Jy gaan beslis hare op jou tande moet hê en jy gaan moet leer om kritiek te aanvaar. Dis nie altyd ŉ slegte ding om kritiek te ontvang nie, ŉ mens kan dit gebruik om te verander wat nie reg is nie en verder te bou.” Laastens noem sy dat jong mense hul hart en passie moet volg. “Fitbury is nie ŉ dag se werk vir my nie, want dis vir my lekker.” Helé stel haar jongste reeks op 15 Maart bekend. Besoek Helé se Instagram-profiel hier. Besoek Fitbury se Instagram-profiel hier.